CELEX: 62016TN0011
Language: ro
Date: 2016-01-18 00:00:00
Title: Cauza T-11/16: Acțiune introdusă la 18 ianuarie 2016 – De Masi/Comisia

29.2.2016   
            
            
               RO
            
            
               Jurnalul Oficial al Uniunii Europene
            
            
               C 78/34
            
         Acțiune introdusă la 18 ianuarie 2016 – De Masi/Comisia
   (Cauza T-11/16)
   (2016/C 078/47)
   Limba de procedură: germana
   
      Părțile
   
   
      Reclamant: Fabio De Masi (Bruxelles, Belgia) (reprezentant: prof. A. Fischer-Lescano)
   
      Pârâtă: Comisia Europeană
   
      Concluziile
   
   Reclamantul solicită Tribunalului:
   
               —
            
            
               anularea deciziei pârâtei din 9 decembrie 2015 de respingere a cererii de acces la documentele grupului „codul de conduită”;
            
         
               —
            
            
               anularea deciziei pârâtei din 9 noiembrie 2015 privind accesul restrâns la documentele grupului „codul de conduită”;
            
         
               —
            
            
               obligarea Comisiei la plata cheltuielilor de judecată în conformitate cu articolul 87 alineatul (2) din Regulamentul de procedură al Tribunalului și obligarea Comisiei la suportarea cheltuielilor de judecată efectuate de eventualii intervenienți în susținerea concluziilor reclamantului.
            
         
      Motivele și principalele argumente
   
   Reclamantul își întemeiază acțiunea pe patru motive, din care două sunt îndreptate împotriva deciziei din 9 decembrie 2015 și celelalte două împotriva deciziei din 9 noiembrie 2015:
   
               —
            
            
               Cu privire la decizia Comisiei din 9 decembrie 2015
               
                           1.
                        
                        
                           Primul motiv: încălcarea articolului 8 alineatul (1) din Regulamentul (CE) nr. 1049/2001 (1)
                           
                           Reclamantul susține că decizia din 9 decembrie 2015 încalcă dreptul la un tratament adecvat al cererii sale confirmative, drept pe care i-l conferă dispoziția menționată anterior.
                        
                     
                           2.
                        
                        
                           Al doilea motiv: încălcarea articolului 15 alineatul (3) TFUE coroborat cu articolul 2 alineatul (1) din Regulamentul (CE) nr. 1049/2001
                           În plus, reclamantul afirmă că, refuzându-i orice acces la documentele pe care le-a întocmit în legătură cu grupul „codul de conduită” (fiscalitatea întreprinderilor) înființat de Consiliu, Comisia i-a încălcat și dreptul de a consulta documentele acesteia, drept care îi este garantat de dispozițiile menționate anterior.
                        
                     
         
               —
            
            
               Cu privire la decizia Comisiei din 9 noiembrie 2015
               
                           3.
                        
                        
                           Al treilea motiv: încălcarea articolului 230 alineatul (2) TFUE coroborat cu articolul 10 alineatul (2) TUE, analizate în lumina obligațiilor de informare
                           Reclamantul susține că dreptul primar îi conferă, în calitatea sa de membru al Parlamentului European, un drept subiectiv de acces complet la documente în măsura în care acestea sunt necesare pentru exercitarea controlului parlamentar.
                        
                     
                           4.
                        
                        
                           Al patrulea motiv: încălcarea acordului-cadru interinstituțional privind raporturile dintre Parlamentul European și Comisie
                           În sfârșit, reclamantul susține că decizia din 9 noiembrie 2015 încalcă și acordul-cadru interinstituțional menționat anterior, în aplicarea căruia trebuie respectată finalitatea articolului 230 TFUE, mai exact un acces cât de larg posibil la documente.
                        
                     
         
      (1)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, p. 43, Ediție specială, 01/vol. 3, p. 76).